Meer reën vir dié provinsies voorspelVloede in Mbombela in Mpumalanga (Foto: Gauteng Weather, Twitter) Nog meer reën word vir die oostelike dele van Limpopo en Mpumalanga voorspel. Die Suid-Afrikaanse Weerdiens (SAWD) het Saterdag in ŉ verklaring gewaarsku dit sal na verwagting vanaf Maandagaand tot Dinsdagoggend hier reën. Volgens vooruitskattings kan dit in dié tyd meer as 50 mm reën. “Dit kan vloede veroorsaak aangesien die grond reeds versadig is weens swaar reën wat deur die sikloon Eloise veroorsaak is,” het weervoorspellers verbonde aan die SANW gesê. Vloede in Mbombela in Mpumalanga (Foto: Gauteng Weather, Twitter) Dié provinsies het reeds die afgelope week vloede beleef, juis weens die gure weer wat deur die sikloon veroorsaak is. Limpopo se LUR vir maatskaplike werk het Saterdag gesê haar departement werk saam met beamptes van rampbestuur om inwoners van die Danstaat-plaasgemeenskap naby Musina by te staan. Dié gemeenskap is sonder kos gelaat toe die enigste brug na Musina tydens ŉ vloed deur die rivier meegesleur is. “Mopani en die Vhembe-distrikte word die ergste geraak deur vloede wat deur die tropiese storm Eloise veroorsaak is,” het die LUR gesê. Lede van die weermag kon die gemeenskap met ŉ helikopter bereik. In die lig hiervan het die Weerdiens ŉ oranje kategorie-waarskuwing vir dié gebied uitgereik. “Die weerdiens verwag dat vloede in laagliggende gebiede sal voorkom en dat paaie en nedersettings kan oorstroom. Dit kan die verkeer en basiese dienste ontwrig en onveilige toestande op paaie skep aangesien aanhoudende reën ŉ toename in sinkgate kan veroorsaak,” het die Weerdiens gesê. Die Weerdiens het lede van die publiek gevra om voortdurend op die uitkyk vir waarskuwings op die Weerdiens se Facebookblad en Twitter te wees. “Die land het die afgelope week aansienlik baie reën gekry en omdat die grond so nat is, sal dit nou net ŉ klein bietjie reën verg vir vloede om voor te kom.”